钦定古今图书集成/明伦汇编/官常典/第577卷 > 牟俸
## 钦定古今图书集成/明伦汇编/官常典/第577卷 > 牟俸

按《明外史》本传：“俸，巴人，景泰初进士。授御史，巡按云
南。南宁伯毛胜镇金齿，俸列其违纵罪，将吏皆耸。出
为福建佥事。成化初，进秩副使。久之，迁江西按察使，
政尚严厉。入为太仆卿。八年，以左佥都御史巡抚山
东。岁侵，请发济南仓储，减价以粜，令临清关税收米
麦济赈。皆从之。时大饥，虽获赈，饥民众，转徙益多。俸”
请敕邻境抚、按随所在安辑，秋成资遣复业。又乞开
中淮、浙盐百万引，尽蠲州县逋课。诏如其请，更命移
临清仓粟十万石赈之。至七月，俸又言：“公私困竭，救
荒靡策。乞开纳粟例，令胥吏得就选。富民授散官，且
截留漕粮备赈。”十月复言：“今救荒者，止救其饥，不谋
其寒。纵得食，终不免僵死。乞贷贫民”布棉。帝皆嘉纳。
俸又檄发东昌、济宁仓粟十万馀石为军士月粮，而
以德州、临清寄库银易米赈济。奏请伏专擅罪，帝特
宥之。巳，复以俸奏免柴夫折价银，移河南输边粟济
山东，而别给银为边饷。山东输京租二十万石，给本
地用。十年，又饥，请发仓储出贷。抚山东五年，尽心荒
政，活饥民不可胜数。以右副都御史改抚苏、松。俸性
严，以所部多巨室，欲故摧抑之。乃禁索私租，劝富家
出谷备赈。动千计，怨谤纷然。中官汪直有事南京，或
谮俸，直归，未发也。俸初在山东，与布政陈钺负气不
相下。后钺从容言俸短，直信之。十四年，俸议事至京，
直请执俸下诏狱。先是，所亲学士江朝宗除服还朝，
俸迓之九江，联舟并下。所至有司供张颇盛。直因谓
朝宗有所关说，并下狱。词连佥事吴㻞等十馀人，俱
被逮。系狱半岁，谪戍湖广。俸在江西时，共成《许聪狱》，
人多议其深文，至是被祸，皆知为直诬，然无白其冤
者。逾年，卒戍所。